《严州名宦九首 其五 范仲淹》
明代·林光

范公昔任司谏时，岁逢蝗旱江淮饥。于时上疏遣巡视，遂命安淮公亲之。

开仓振乏患不给，折役丁口咸蠲施。条陈救弊十数事，用度不节民应疲。

忽闻郭后又遭废，上书伏阙诤非宜。朝廷遂下睦州命，十口迢递向天涯。

子陵公案久未判，天教来竖桐江碑。节高器大雨推极，无乃欲吐胸中奇。

公云重父必重母，正邦先正家为仪。糟糠之妻尚变易，贫贱之交从可知。

子陵双眼光耿耿，夫岂不解知几微。我曾吊祭陈数语，操戈敢傍公藩篱。

乌龙山色尚清绝，仰公遗迹唱诸诗。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。